En nem løsning, der ikke sviner, er en varmemåtte, hvor du kan beholde dit gamle gulv uden at skulle fjerne det og lave unødvendigt rod. Alene tanken om at skulle brække fliser op og have håndværkere rendende ind og ud af huset er for de fleste nok til at droppe ideen om lune fødder og opvarmede gulve.
Men i dag er der ingen grund til bekymring, når du overvejer gulvvarme. Du kan få et opvarmet gulv i din bolig, uden at du skal brække det gamle gulv op, hvilket både koster, sviner og forstyrrer.
Varmemåtten er kun mellem 2,3 og 4 mm tyk, afhængigt af type. Den er derfor nem at installere direkte oven på dit eksisterende gulv, uanset om det er beton, træ eller endda fliser eller terrazzo af ældre dato. Du slipper derved for at brække den eksisterende gulvkonstruktion op.
Varmemåtten installeres i fliseklæben og giver derfor ikke nogen væsentlig ekstra højde til gulvet. Det er altså ikke nødvendigt at justere døre eller hæve fodpaneler osv.